text: इस बार सीधा मुकाबला पाकिस्तान तहरीक-ए-इंसाफ (पीटीआई) प्रमुख इमरान खान और पूर्व प्रधानमंत्री नवाज शरीफ की पार्टी पाकिस्तान मुस्लिम लीग-नवाज (पीएमएल-एन) के बीच है। हालांकि नवाज शरीफ के जेल चले जाने के चलते इमरान खान का पलड़ा भारी है। साथ ही यह भी माना जा रहा है कि पूर्व क्रिकेटर इमरान को आईएसआई और सेना का भी समर्थन हासिल है। पूर्व में सत्ता में रह चुकी पाकिस्तान पीपुल्स पार्टी (पीपीपी) से कोई खास उम्मीदें नहीं हैं। हालांकि मुख्य चुनाव आयुक्त न्यायमूर्ति (अवकाश प्राप्त) सरदार मुहम्मद रजा ने आश्वासन दिया कि आयोग स्वतंत्र और पारदर्शी चुनाव कराए जाने में कोई कसर नहीं छोड़ेगा। मगर चुनावों में सेना के दखल की बातें लगातार उठ रही हैं।